አርሶና አርብቶ አደሩን ከኮሮና ቫይረስ የመከላከል ጥረት
የኮሮና ቫይረስ ወረርሽኝ በዓለም እያስከተለ ካለው የጤና ቀውስ ባሻገር ዜጎችን በማህበራዊና በኢኮኖሚ ቀውስ እየፈተነ ይገኛል። ቫይረሱ በአገሪቷ መከሰቱን ተከትሎም መንግሥት ቫይረሱን ለመከላከል የሚያስችሉ የተለያዩ ተግባራትን እያከናወነ በሚገኝበት በዚህ ፈታኝ ወቅት፤ በተለይም የኮሮና ቫይረስ ወረርሽኝ ወደ አርሶና አርብቶ አደሩ እንዳይገባ በየገጠሩ ኮሚቴ አዋቅሮ በሽታውን የመከላከል እና ከግብርና ሥራው ጎን ለጎን በጥንቃቄ ማከናወን እንዲችል የመረጃ እና የግብዓት አቅርቦት በማሟላት ኢኮኖሚው ይበልጥ እንዳይጎዳ በብርቱ መሠራት እንዳለበት ብዙዎች ይስማማሉ። 
የኢትዮጵያ ኢኮኖሚ በግብርናው ዘርፍ ላይ የተመሰረተ እንደመሆኑ መንግሥት፤ የኮሮና ቫይረስ ወደ አርሶና አርብቶ አደሩ ውስጥ ገብቶ የከፋ ጉዳት ከማስከተሉ በፊት ለአርሶና አርብቶ አደሩ የመረጃና የግብዓት አቅርቦት በማሟላት መታደግ እንዲቻል ባስቀመጠው አቅጣጫ መሰረት፤ ክልሎች እየወሰዱት ያለው ጥንቃቄ ምን ይመስላል ሲል አዲስ ዘመን ጋዜጣ ይጠይቃል።
የኮሮና ቫይረስ ወረርሽኝ እያስከተለ ያለውን የጤና፣ የማህበራዊና የኢኮኖሚ ድቀት ለመከላከል እያንዳንዱ ዜጋ ከመንግሥት ጎን በመሰለፍ ኃላፊነቱን ሊወጣ ይገባል የሚሉት የአማራ ክልል ጤና ቢሮ የህዝብ ግንኙነት ዳይሬክቶሬት ዳይሬክተር አቶ ዋለ በላይነህ፤ በተለይም የቫይረሱ ስርጭት ወደ አርሶና አርብቶ አደሩ እንዳይገባ ክልሉ ትልቅ ትኩረት ሰጥቶ እየሠራ እንደሚገኝ ጠቅሰው፤ በዚህም በክልሉ በኮማንድ ፖስት የሚመሩ ልዩ ልዩ ኮሚቴዎች ተቋቁመው ሁሉም ቢሮዎች የሚሳተፉበት መሆኑን ተናግረዋል።
ህብረተሰቡ የችግሩን አሳሳቢነት በመረዳት ባለቤት ሆኖ የበኩሉን ድርሻ መወጣት እንዲችል በሚደረገው ጥረት በተለይም አርሶና አርብቶ አደሩ ጋር የተለያዩ መልዕክቶች እየደረሱ ይገኛሉ። ከዚህ በተጨማሪም በአካባቢው ተቀባይነት ያላቸውን ሰዎች እራሳቸውን እያስተዋወቁ ስለበሽታው አስከፊነትና መወሰድ ስላለበት ጥንቃቄ ትምህርትና የተለያዩ ምክሮችን እያስተላለፉ እንደሚገኙም ገልፀዋል።
የኮሮና ቫይረስን ለመከላከል ቀዳሚ የሆነው ንክኪን ማስወገድና ንፅህናን መጠበቅ መሆኑ ቢታወቅም የንፅህና ቁሳቁሶችን እስከ ታች ላለው አርሶና አርብቶ አደሩ ለማዳረስ በመንግሥት ብቻ የማይቻል መሆኑን የገለፁት ዳይሬክተሩ፤ ይሁንና ቀደም ሲል መፀዳጃ ቤቶች ሲቋቋሙ አብረው የተዘጋጁ የእጅ መታጠቢያዎችን በማጠናከርና የበለጠ በማሳደግ ህብረተሰቡ ባገኘው አጋጣሚ እጁን በውሃና በሳሙና እንዲታጠብ የሚያስችለውን የግንዛቤ ማስጨበጫ ትምህርቶችን እያቀረቡ መሆኑን አብራርተዋል። 
በመጨረሻም የፌዴራል መንግሥት እያደረገ ያለውን እገዛ አጠናክሮ በመቀጠል በክልሉ በሚገኙ ዞኖች የማቆያ ማዕከላትን ለማቋቋም የሚደረገውን ጥረት ዕውን ማድረግ አለበት ያሉት ዳይሬክተሩ፤ በአሁን ወቅት በአማራ ክልል በባህርዳር ከተማ ብቻ የለይቶ ማቆያና የህክምና ማዕከል መኖሩን ጠቅሰው፤ በቀጣይ በክልሉ በሚገኙ ዞኖች ማዕከላትን ማቋቋም እንደሚገባ አሳስበዋል።
በኦሮሚያ ክልል የኮሮና ቫይረስ የተገኘባቸው አራት ዜጎች መኖራቸውን ያስታወሱት በኦሮሚያ ጤና ቢሮ የህብረተሰብ የድንገተኛ ጤና ቁጥጥርና የጤና ምርምር ዳይሬክቶሬት ዳይሬክተር አቶ ገመቹ ሹሜ፤ ክልሉ የቫይረሱን ስርጭት ለመከላከል የህክምና ስፍራዎችንና የጤና ባለሙያዎችን እንዲሁም የህክምና ቁሳቁሶችንና የተለያዩ መሣሪያዎችን አዘጋጅቷል። በተጨማሪም በየደረጃው የተለያዩ ግብረ ሃይሎችን በማቋቋም 24 ሰዓታት እየተሰራ መሆኑን ገልፀዋል።
በተለይም ቫይረሱ ወደ ታችኛው የህብረተሰብ ክፍል እንዳይሰራጭ ህብረተሰብ አቀፍ የዳሰሳ ፕሮግራም ተዋቅሮ በታችኛው እርከን ላይ የሚገኙ የጤና ባለሙያዎች ከተለያዩ አደራጃጀቶች እና ባለድርሻ አካላት ጋር በመቀናጀት የቤት ለቤት አገልግሎት እየሰጡ እንዳለ አቶ ገመቹ ተናግረዋል።25 ሚሊየን የሚደርሱ ዜጎችም ሚዲያን ጨምሮ በተለያየ መንገድ ግንዛቤ እንዲያገኙ መደረጉን አብራርተዋል። 
በኦሮሚያ ውስጥ ከሚገኙ 92 ሆስፒታሎች የተውጣጡ 1,000 ባለሙያዎችን ማሰልጠን የተቻለ ሲሆን፤ 22 ሆስፒታሎችም ተለይተው የህክምና ቁሳቁሶችን እንዲሁም የተለያዩ መሣሪያዎችንና መድሃኒቶች ተዘጋጀተዋል ያሉት አቶ ገመቹ፤ በአሁን ወቅት በኦሮሚያ ክልል አዳማ እና ሐረማያ ዩኒቨረሲቲዎች ላይ የኮሮና በሽታ ህክምና የተጀመረ መሆኑን ገልፀው፤ በቀጣይም የበሽታውን ስርጭት እየታየ በሌሎች አካባቢዎችም የህክምና ማዕከላትን እያሰፉ እንደሚሄዱ ገልፀው፤
በደቡብ ክልል የኮሮና ቫይረስ ወረርሽኝን ለመከላከል እየተደረገ ያለውን ጥረት አስመልክቶም በደቡብ ክልል የመንግሥት ኮሙኒኬሽን ጉዳዮች ቢሮ ኃላፊ ወይዘሮ ሰናይት ሰለሞን ሲናገሩ፤ በተለይም የኮሮና ቫይረስ ወረርሽኝ ወደ አርሶና አርብቶ አደሩ እንዳይገባ የተለያዩ የመንግሥት አካላትን በማቀናጀት ከክልል እስከ ወረዳ የተለያዩ ኮሚቴዎችን በማዋቀር ዕቅድ በማውጣት የግንዛቤ ማስጨበጫ ትምህርቶችን ጨምሮ የተለያዩ ሥራዎችን እየሠሩ መሆኑን አብራርተዋል። 
በዋናነት የግንዛቤ ማስጨበጫ ላይ እየተሠራ መሆኑን የገለፁት ወይዘሮ ሰናይት፤ በክልሉ 56 ማንነቶች እንደመኖራቸው ከመንግሥትና ከጤና ቢሮ የሚተላለፉ ትምህርታዊ መልዕክቶችን ወደ ብሔረሰቦቹ ቋንቋ በመቀየር ማህበረሰቡ መልዕክቱን ተረድቶ ተግባራዊ ማድረግ እንዲችል በቋንቋው የማስተማር ሥራ እየተሠራ መሆኑን ጠቁመዋል። 
የጤናው ዘርፍ በበኩሉ የለይቶ ማቆያ ቦታዎችን በማዘጋጀት እንዲሁም የሙቀት መለኪያን ጨምሮ አስፈላጊ የሆኑ ግብዓቶችን ማለትም አንድ ሰው ተለይቶ በሚቆይበት ቦታ አልጋዎችና መሰል ግብዓቶች ተዘጋጀተዋል። በመሆኑም አንድ ሰው በኮሮና ቫይረስ መያዙን ለማወቅ ከዚህ ቀደም ወደ አዲስ አበባ በመሄድ ምርመራ የሚያደርግ መሆኑን ያስታወሱት ወይዘሮ ሰናይት፤ በአሁን ወትት በሀዋሳ ከተማ ምርመራው የተጀምረ መሆኑን እና በቀጣይም የስርጭቱ መጠን እየታየ የመመርመሪያ ቦታዎች ሊሰፉ የሚችሉበትን መንገድ የክልሉ መንግሥት እንደሚያመቻች ተናግረዋል። 
የኮሮና ወረርሽኝን ለመከላከል ይረዳሉ የተባሉትን ሳኒታይዘርና የንፅህና መስጫ ቁሳቁሶችን ከጤና ተቋማት፣ ከበጎ አድራጊ ድርጅቶች፣ ከተለያዩ ግለሰቦችና ባለሀብቶች ጭምር እየተለገሰ የሚገኝ ሲሆን፤ ግብዓቶች ለህብረተሰቡ ተደራሽ እየተደረጉ ይገኛሉ። 
ቫይረሱ አርብቶና አርሶ አደሩ ውስጥ እንዳይገባ በሚደረገው ጥረት በቅድሚያ ባለፉት ለሁለት ሳምንታት የትራንስፖርት እንቅስቃሴውን ሙሉ በሙሉ በመዝጋት ዝውውሩን የገደቡ መሆኑን ያስታወሱት ወይዘሮ ሰናይት፤ ይህም የቫይረሱን ስርጭት ለመቆጣጠርና በእንቅስቃሴዎች በሽታው ወደ አርሶና አርብቶ አደር እንዳይገባ የተሠራ መሆኑን ገልፀዋል። ይሁን እንጂ፤ በአሁን ወቅት መንግሥት ያወጣውን የአስቸኳይ ጊዜ አዋጅ ተከትሎ 50 በመቶ እንዲከፈት ተደርጓል ይላሉ። አዲስ ዘመን ሚያዝያ 8/2012 ፍሬህይወት አወቀ